<classify> MKOA wa Dodoma umetenga maeneo ya kujenga vyuo vya elimu na ufundi katika halmashauri zake nne na katika jiji la Dodoma.Akizungunza na vyombo vya habari hivi karibuni, Mkuu wa Mkoa wa Dodoma, Dk Binilith Mahenge amesema mkoa umetenga maeneo tisa katika halmashauri na eneo moja katika jiji la Dodoma kwa ajili ya kukaribisha wawekezaji kuwekeza katika kujenga miundombinu ya elimu na ufundi jijini humo.Amesema katika jiji la Dodoma eneo lililotengwa lipo Njedengwa katika Kitalu M ambayo ni rasmi kwa ajili ya wawekezaji wanaotaka kuwekeza katika kujenga miundombinu ya taaluma.Dk Mahenge amesema katika wilaya ya Kongwa, eneo lililotengwa kwa ajili ya maendeleo ya taasisi za mafunzo ni Mbange kwa ajili ya vyuo vya afya, vyuo vya ufundi na vya elimu.Kongwa imeandaa maeneo matatu kwa ajili ya kuanzisha na kujenga vyuo vya kuelimisha matabibu, kuelimisha vijana ufundi na elimu anuwai, amesema.Amesema katika wilaya ya Mpwapwa, viwanja vitatu vimetengwa katika eneo la Visele kwa ajili ya Kituo cha Mafunzo ya Mazao ambayo kitatoa elimu namna ya kufanya uzalishaji mazao ya kisasa.Wilaya hiyo imetenga maeneo matatu ya kuanzisha na kuendesha mafunzo mbalimbali kwa ajili ya vijana kujua uzalishaji wa mazao mbalimbali yenye afya,alisema.Dk Mahenge amesema katika wilaya ya Chemba, eneo la Kivombolo limetengwa kwa ajili ya chuo cha ufundi wa utengenezaji vifaa mbalimbali vikiwemo vya plastiki na vifaa vingine.Katika wilaya ya Bahi limetengwa eneo maalumu la ufundi ambalo litatumika katika kujenga vyuo mbalimbali vya kufundishia vijana ufundi utakaotumika katika kusaidia vijana kuendeshea maisha yao,amesema.Mkurugenzi wa Jiji la Dodoma, Godwin Kunambi amesema jiji hilo limejiandaa kuhakikisha mara moja wawekezaji wanapokuja wanakuta maeneo hayo yameandaliwa miundombinu inayostahili kwa ajili ya uwekezaji katika vyuo vya ufundi mbalimbali.Jiji la Dodoma limejiweka tayari kuhakikisha mwekezaji anapotaka kuwekeza katika eneo hilo, miundombinu ya maji, barabara na maji inapatikana kwa urahisi ili kufanikisha uwekezaji wake, amesema.  <topic>: kitaifa 